Universis presentes litteras inspecturis, nos Officialis Eduensis notum facimus quod cum discordia seu controversia verteretur inter homines venerabilium virorum decani et capituli Eduensis commorantes in valle de Byeres ex una parte, et Brutinum forestarium, Matheum, laicos, Hugonem et Galterum clericos, fratres, ex altera, super quibusdam usagiis nemorum ipsorum fratrum et rebus aliis, tandem super dicta discordia seu controversia per venerabiles viros Durandum cantorem Eduensem, Stephanum de Visorio archidiaconum Flavigniacensem, canonicos Eduenses, necnon Henricum dictum Saussedaige, civem Eduensem, de consensu dictorum decani et capituli nomine et vice ipsorum hominum et fratrum predictorum communiter electos, est inter ipsos amicabiliter concordatum et ordinatum et ordinatio a partibus antedictis acceptata: ita videlicet, quod dicti homines dictorum decani et capituli pro tempore commorantes in valle de Byeres habebunt in locis et nemoribus infrascriptis dictorum Guillemi Brutyn et fratrum suorum, videlicet in nemoribus des Yssarz de Chavanes, prout partiuntur cum nemoribus sanctimonialium beati Georgii, prout charreria Chalemeaul protenditur usque ad caudam de Barra, et a dicta cauda usque ad nemus quod est commune domini Girardi de Sautrona, domini Hugonis de Visigneol, militum, Guillemi dicti Brutyn et fratrum suorum, usque ad locum qui dicitur homo mortuus, usum sive usagium nemoris mortui; item, usagium ad roortas; item, usagium ad glandem seu pastionem, ita quod pro quolibet porco solvere tenebuntur dicti homines duos denarios dicto Brutino et fratribus suis et eorum heredibus. Habebunt etiam usum sive usagium ad pasturam vanam seu vacuam, et si contingeret cetera eorum animalia in dictis locis inveniri, libera erunt et sine emenda. Item, in portione dictorum fratrum nemoris que est communis dictorum fratrum, dicti Girardi de Sautrona et domini Hugonis de Visigneol, habebunt dicti homines usum pro porcis suis depascendis in glande seu pastione, ita quod pro quolibet porcho solvere tenebuntur dictis fratribus et eorum heredibus duos denarios. Dicti tamen fratres non tenentur eos garantire contra dictos Girardum et Hugonem. Item, in nemore de Feley quod est dictorum hominum, homines de Feley porcos suos poterunt depascere in glande seu pastione, ita tamen quod pro quolibet porcho dictis fratribus duos denarios solvere tenebuntur. Item, homines predicti poterunt transire et honera sua ducere per terram et loca dictorum fratrum, ita tamen quod si dapnum dederint seu fecerint reddere tenebuntur et eodem modo homines dictorum fratrum per terram et loca dictorum hominum. Predicti vero homines dictorum decani et capituli in locis predictis preterquam ea que sunt superius nominata nichil juris poterunt reclamare. Item, Regnaudus de Byere, homo ipsorum decani et capituli, tenebit et possidebit in perpetuum et ipsius heredes quitte et absolute medietatem terre de Montcoper moventem de manso au chaceor, que terra partitur cum terra Seguini, Laurentii de Taygneria et Durandi dicti Perrenelon, que terra sitta est juxta terram Girardi de Sautrone supradicti ex una parte, et juxta terram domini Hugonis de Visigneol, militum, ex altera, salvis juribus, costumis et aliis redditibus dictorum fratrum sibi occasione dicte terre debitis. Dicti vero fratres non tenentur dictam terram dicto Regnaudo nec suis contra extraneos garantire. Promittentes dicti fratres per juramenta, etc. Datum Edue et actum anno Domini Mº CCº LXº nono, mense Augusto.